የአውሮፕላን አደጋውን መንስዔ አየር ኃይል እየመረመረ ነው
ሐሙስ ነሐሴ 24 ቀን 2010 ዓ.ም. ከድሬዳዋ ወደ ደብረ ዘይት አየር ኃይል የጦር ሠፈር 15 ሰዎችን አሳፍሮ ሲበር የነበረ ዳሽ ሲክስ (DH-6) የኢትዮጵያ አየር ኃይል አውሮፕላን በድንገት ወድቆ በመከስከሱ፣ ሁለት የአውሮፕላኑን አብራሪዎች ጨምሮ የ17 ሰዎች ሕይወት አልፏል፡፡ የአንድ አየር ኃይል አባል ባለቤትና ሁለት ሕፃናት ልጆቹ በአደጋው ሕይወታቸውን አጥተዋል፡፡ የበረራ ቁጥር 808 የተከሰከሰው ምሥራቅ ሸዋ ዞን ሎሜ ወረዳ ናኖዋ ቀበሌ ጫካ ውስጥ ነበር፡፡ አውሮፕላኑ ከመውደቁ በፊት እሳት ከውስጥ ሲወጣ መመልከታቸውንና ሁለት ጊዜ ለማረፍ መሞከሩን፣ የዓይን እማኞች ለሪፖርተር ተናግረዋል፡፡ አውሮፕላኑ ወደ አየር ኃይል ከመዛወሩ በፊት ለረዥም ዓመታት በኢትዮጵያ አየር መንገድ በአገር ውስጥ በረራ አንዳገለገለ ታውቋል፡፡ የአደጋውን መንስዔ ለማጣራት፣ የኢትዮጵያ አየር ኃይል የአውሮፕላን አደጋ መርማሪ ቡድን አደጋው ወደ ደረሰበት ሥፍራ እንደላከ አስታውቋል፡፡ በምሥሉ ላይ የአውሮፕላኑ ስብርባሪ ይታያል፡፡ 